CELEX: 32020R0404
Language: el
Date: 2020-03-12 00:00:00
Title: Εκτελεστικός κανονισμός (ΕΕ) 2020/404 της Επιτροπής της 12ης Μαρτίου 2020 για την τροποποίηση του κανονισμού (ΕΚ) αριθ. 594/2009 για την κατάταξη εμπορευμάτων στη Συνδυασμένη Ονοματολογία

17.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 80/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/404 ΤΗΣ ΕΠΙΤΡΟΠΗΣ
         της 12ης Μαρτίου 2020
         για την τροποποίηση του κανονισμού (ΕΚ) αριθ. 594/2009 για την κατάταξη εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΚ) αριθ. 594/2009 της Επιτροπής, (2) προϊόν που περιγράφεται στη σειρά που αντιστοιχεί στο σημείο 1 του πίνακα που παρατίθεται στο παράρτημα του εν λόγω κανονισμού ως αποτελούμενο από συμπολυμερές βινυλιδενοφθοριδίου και εξαφθοροπροπυλενίου σε αρχική μορφή κατατάχθηκε στον κωδικό ΣΟ 3904 69 90.
                  
               
                     (2)
                  
                  
                     Με τον κανονισμό (ΕΕ) αριθ. 861/2010 της Επιτροπής (3) ο κωδικός ΣΟ «3904 69 90 Άλλα» αντικαταστάθηκε από τους κωδικούς ΣΟ «3904 69 20 Φθοριούχα ελαστομερή (FKM)» και «3904 69 80 Άλλα», ώστε να εισαχθεί ειδικός κωδικός ΣΟ για φθοριούχα ελαστομερή (FKM).
                  
               
                     (3)
                  
                  
                     Με τον εκτελεστικό κανονισμό (ΕΕ) αριθ. 441/2013 της Επιτροπής (4) ο κωδικός ΣΟ 3904 69 90 αντικαταστάθηκε από τον κωδικό ΣΟ 3904 69 80 στο παράρτημα του κανονισμού (ΕΚ) αριθ. 594/2009. Επομένως, διατηρήθηκε η κατάταξη του προϊόντος που περιγράφεται στη σειρά που αντιστοιχεί στο σημείο 1 του πίνακα που παρατίθεται στο παράρτημα του κανονισμού (ΕΚ) αριθ. 594/2009 ως «Άλλα», γεγονός που αντίκειται στον γενικό κανόνα σύμφωνα με τον οποίον η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο.
                  
               
                     (4)
                  
                  
                     Προϊόντα όπως το περιγραφόμενο στη σειρά που αντιστοιχεί στο σημείο 1 του πίνακα που παρατίθεται στο παράρτημα του κανονισμού (ΕΚ) αριθ. 594/2009 πρέπει να κατατάσσονται στον ειδικό κωδικό ΣΟ 3904 69 20«Φθοριούχα ελαστομερή (FKM)», όχι όμως στην απομένουσα διάκριση με την ονομασία «Άλλα».
                  
               
                     (5)
                  
                  
                     Κατά συνέπεια, η σειρά για το σημείο 1 στον πίνακα που παρατίθεται στο παράρτημα του κανονισμού (ΕΚ) αριθ. 594/2009 θα πρέπει να διαγραφεί.
                  
               
                     (6)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί βάσει του κανονισμού (ΕΕ) αριθ. 594/2009 σχετικά με τα εμπορεύματα που αφορά ο παρών κανονισμός, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (7)
                  
                  
                     Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 594/2009 τροποποιείται ως εξής:
            
                        1)
                     
                     
                        στο άρθρο 2, προστίθεται η ακόλουθη παράγραφος:
                        «Οι δεσμευτικές δασμολογικές πληροφορίες που έχουν εκδοθεί βάσει του παρόντος κανονισμού, όπως τροποποιήθηκε με τον εκτελεστικό κανονισμό (ΕΕ) αριθ. 441/2013, σχετικά με τα εμπορεύματα που περιγράφονται στη στήλη 1 του σημείου 1 του πίνακα που παρατίθεται στο παράρτημα του παρόντος κανονισμού στην έκδοση της 8ης Ιουλίου 2009 μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από τις 6 Απριλίου 2020.»
                     
                  
                        2)
                     
                     
                        η σειρά για το σημείο 1 στον πίνακα που παρατίθεται στο παράρτημα διαγράφεται.
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα μετά από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Μαρτίου 2020.
            
               
                  Για την Επιτροπή
               
               
                  εξ ονόματος της Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΚ) αριθ. 594/2009 της Επιτροπής, της 8ης Ιουλίου 2009, για την κατάταξη εμπορευμάτων στη Συνδυασμένη Ονοματολογία (ΕΕ L 178 της 9.7.2009, σ. 14).
         
            (3)  Κανονισμός (ΕΕ) αριθ. 861/2010 της Επιτροπής, της 5ης Οκτωβρίου 2010, περί τροποποίησης του παραρτήματος I του κανονισμού (ΕΟΚ) αριθ. 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο (ΕΕ L 284 της 29.10.2010, σ. 1).
         
            (4)  Εκτελεστικός κανονισμός (ΕΕ) αριθ. 441/2013 της Επιτροπής, της 7ης Μαΐου 2013, για την τροποποίηση ή την κατάργηση ορισμένων κανονισμών για την κατάταξη εμπορευμάτων στη Συνδυασμένη Ονοματολογία (ΕΕ L 130 της 15.5.2013, σ. 1).